## Rješenje kojim se Nadzornom odboru zatvorenog investicijskog fonda s javnom ponudom za ulaganje u nekretnine Quaestus Nekretnine d.d. iz Zagreba, odobravaju izmjene Prospekta i Statuta zatvorenog investicijskog fonda s javnom ponudom za ulaganje u nekretnine Quaestus Nekretnine d.d. iz Zagreba

### NN 134/2011 (23.11.2011.), Rješenje kojim se Nadzornom odboru zatvorenog investicijskog fonda s javnom ponudom za ulaganje u nekretnine Quaestus Nekretnine d.d. iz Zagreba, odobravaju izmjene Prospekta i Statuta zatvorenog investicijskog fonda s javnom ponudom za ulaganje u nekretnine Quaestus Nekretnine d.d. iz Zagreba

HRVATSKA AGENCIJA ZA NADZOR FINANCIJSKIH USLUGA

2698

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članaka 105. stavak 1. i 113. Zakona o investicijskim fondovima (»Narodne novine« broj 150/05), u postupku rješavanja zahtjeva za odobrenje izmjena i dopuna Statuta i Prospekta zatvorenog investicijskog fonda s javnom ponudom za ulaganje u nekretnine Quaestus Nekretnine d.d. iz Zagreba, Ilica 1a, pokrenutom na zahtjev Nadzornog odbora zatvorenog investicijskog fonda s javnom ponudom za ulaganje u nekretnine Quaestus Nekretnine d.d., zastupanog po predsjedniku Nadzornog odbora Zlatku Mateši, Hrvatska agencija za nadzor financijskih usluga 18. studenoga 2011. godine donosi

RJEŠENJE

1. Nadzornom odboru zatvorenog investicijskog fonda s javnom ponudom za ulaganje u nekretnine Quaestus Nekretnine d.d. iz Zagreba, Ilica 1a, odobravaju se izmjene Prospekta i Statuta zatvorenog investicijskog fonda s javnom ponudom za ulaganje u nekretnine Quaestus Nekretnine d.d. iz Zagreba, Ilica 1a.

2. Nadzorni odbor zatvorenog investicijskog fonda s javnom ponudom za ulaganje u nekretnine Quaestus Nekretnine d.d. iz Zagreba, Ilica 1a, obvezan je objaviti promjene Prospekta i Statuta zatvorenog investicijskog fonda s javnom ponudom za ulaganje u nekretnine Quaestus Nekretnine d.d. iz Zagreba, Ilica 1a, u dnevnim novinama koje se prodaju na cjelokupnom teritoriju Republike Hrvatske, u roku od sedam (7) dana od dostave ovoga rješenja.

3. Ovo rješenje objavit će se u »Narodnim novinama«.

Obrazloženje

Nadzorni odbor zatvorenog investicijskog fonda s javnom ponudom za ulaganje u nekretnine Quaestus Nekretnine d.d. iz Zagreba, Ilica 1a (dalje: Fond) podnio je 18. studenoga 2011. godine Hrvatskoj agenciji za nadzor financijskih usluga (dalje: Agencija) zahtjev za odobrenje izmjena Prospekta i Statuta Fonda.

Prema podacima iz dostavljene dokumentacije, Prospekt i Statut Fonda mijenjaju se radi:

• promjene društva za upravljanje investicijskim fondovima,

• promjene Uprave Fonda,

• promjene naziva Fonda,

• smanjenja naknade za upravljanje Fondom,

s time da su ujedno izvršena i neka terminološka usklađenja sa Zakonom o tržištu kapitala (»Narodne novine« broj 88/08, 146/08, 74/09), unesen je točan dan na koji se izračunava vrijednost imovine Fonda, u Statutu Fonda smanjen je postotak ulaganja iznad kojeg je potrebna suglasnost nadzornog odbora Fonda te je u Prospekt Fonda unesen podatak o temeljnom kapitalu Fonda upisanom u sudskom registru.

Članak 105. stavak 1. Zakona o investicijskim fondovima (»Narodne novine« broj 150/05, dalje: ZIF) propisuje kada nadzorno tijelo (Agencija) mora odobriti promjene prospekta, pa tako Agencija mora, u roku od šezdeset dana od dana podnošenja zahtjeva, prethodno odobriti i izmjene i dopune postojećih prospekata do kojih je došlo uslijed bitnih promjena. Premda ZIF ne sadrži odredbe o tome koje su promjene prospekta zatvorenog investicijskog fonda bitne, smislenim tumačenjem članka 86., 104., 105., 108. i 110. ZIF-a Agencija ocjenjuje da su bitne one promjene prospekta zatvorenog investicijskog fonda o kojima odlučuje glavna skupština Fonda, kao i one promjene koje se odnose na promjenu podataka o društvu za upravljanje investicijskim fondom, pa samim time i na promjenu uprave Fonda. Naime, Agencija ocjenjuje da će ulagatelji, između ostaloga, i na temelju tih podataka moći stvoriti utemeljeni sud o investicijskom fondu te donijeti odluku o ulaganju.

Odredbom članka 113. propisano je da se odredbe članka 105. do 109. ZIF-a na odgovarajući način primjenjuju i na statut investicijskih fondova s javnom ponudom.

Pregledom zahtjeva i dostavljene dokumentacije utvrđeno je da je priložena sva potrebna dokumentacija te da promjene Prospekta i Statuta Fonda sadrže sve odredbe koje zahtijevaju članak 104. i 112. ZIF-a.

Slijedom navedenog, a na temelju članka 105. stavak 1. i članka 113. ZIF-a, odlučeno je kao u točki 1. izreke ovog rješenja.

Na temelju odredaba članka 106. i 113. ZIF-a, društvo za upravljanje obvezno je u roku od sedam dana nakon dobivanja odobrenja Agencije objaviti Prospekt i Statut Fonda u dnevnim novinama koje se prodaju na cjelokupnom teritoriju Republike Hrvatske. Budući da se u konkretnom slučaju Fond, zbog oduzimanja odobrenja za rad, ne zastupa društvo za upravljanje, nego Nadzorni odbor Fonda, ista je obveza naložena upravo Nadzornom odboru Fonda. Prilikom objave promjena Prospekta i Statuta Fonda, Nadzorni odbor Fonda dužan je objaviti »stare« odredbe koje su mijenjane i nove odredbe, kako bi se ulagatelji i šira javnost lakše i brže snašli. Slijedom navedenog odlučeno kao u točki 2. izreke ovog rješenja.

Prema odredbi članka 8. stavak 4. Zakona o Hrvatskoj agenciji za nadzor financijskih usluga (»Narodne novine« broj 140/05), izreka ovoga rješenja objavit će se u »Narodnim novinama«, jer Agencija ocjenjuje da objava ovog rješenja može bitno utjecati na interese korisnika financijskih usluga, a posebno dioničara i potencijalnih ulagatelja u Fond, te je odlučeno kao u točki 3. izreke ovoga rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-09/20

Urbroj: 326-113-11-3

Zagreb, 18. studenoga 2011.

Predsjednik Uprave
Ante Samodol, v. r.

Rješenje, NN 134/2011-2698